CELEX: 32018R0967
Language: el
Date: 2018-04-26 00:00:00
Title: Κατ' εξουσιοδότηση κανονισμός (ΕΕ) 2018/967 της Επιτροπής, της 26ης Απριλίου 2018, για την τροποποίηση του κατ' εξουσιοδότηση κανονισμού (ΕΕ) αριθ. 907/2014 όσον αφορά τη μη τήρηση των προθεσμιών πληρωμής και την εφαρμοστέα συναλλαγματική ισοτιμία για την κατάρτιση των δηλώσεων δαπανών

10.7.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 174/2
               
            ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/967 ΤΗΣ ΕΠΙΤΡΟΠΉΣ
      της 26ης Απριλίου 2018
      για την τροποποίηση του κατ' εξουσιοδότηση κανονισμού (ΕΕ) αριθ. 907/2014 όσον αφορά τη μη τήρηση των προθεσμιών πληρωμής και την εφαρμοστέα συναλλαγματική ισοτιμία για την κατάρτιση των δηλώσεων δαπανών
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 40 και το άρθρο 106 παράγραφος 6,
      Εκτιμώντας τα ακόλουθα:
      
                  (1)
               
               
                  Το άρθρο 75 παράγραφος 1 του κανονισμού (ΕΕ) αριθ. 1306/2013 προβλέπει ότι τα κράτη μέλη πραγματοποιούν τις πληρωμές υπέρ των δικαιούχων στο πλαίσιο του Ολοκληρωμένου Συστήματος Διαχείρισης και Ελέγχου (ΟΣΔΕ) εντός συγκεκριμένης χρονικής περιόδου. Οι πληρωμές που πραγματοποιούνται εκτός της περιόδου αυτής είναι μη επιλέξιμες για ενωσιακές πληρωμές και, ως εκ τούτου, δεν μπορούν να επιστραφούν από την Επιτροπή, όπως προβλέπεται στο άρθρο 40 του κανονισμού (ΕΕ) αριθ. 1306/2013. Όσον αφορά τη στήριξη που χορηγείται από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), οι εν λόγω προθεσμίες πληρωμής θα εφαρμόζονται από το έτος υποβολής αιτήσεων 2019. Επομένως θα πρέπει να προβλεφθούν ειδικοί κανόνες σχετικά με τις πληρωμές από το ΕΓΤΑΑ.
               
            
                  (2)
               
               
                  Εάν ληφθεί υπόψη ότι σε ορισμένες περιπτώσεις οι πληρωμές ΕΓΤΑΑ ΟΣΔΕ πραγματοποιούνται από τα κράτη μέλη μετά τις 30 Ιουνίου λόγω συμπληρωματικών ελέγχων εκ μέρους τους, οι οποίοι σχετίζονται με αμφισβητήσιμες απαιτήσεις, προσφυγές και άλλες εθνικές δικαστικές διενέξεις, σύμφωνα με την αρχή της αναλογικότητας θα πρέπει να καθοριστεί ένα σταθερό περιθώριο σχετικά με τις δαπάνες, εντός του οποίου δεν θα εφαρμόζονται μειώσεις στις πληρωμές για τις περιπτώσεις αυτές. Επιπλέον, όταν σημειώνεται υπέρβαση του εν λόγω περιθωρίου, προκειμένου η δημοσιονομική επίπτωση να κλιμακώνεται αναλογικά με την καθυστέρηση της πληρωμής, θα πρέπει προβλεφθεί εξουσιοδότηση της Επιτροπής να μειώνει τις ενωσιακές πληρωμές αναλογικά, ανάλογα με τη διάρκεια καθυστέρησης της πληρωμής.
               
            
                  (3)
               
               
                  Το άρθρο 5 του κατ' εξουσιοδότηση κανονισμού (ΕΕ) αριθ. 907/2014 της Επιτροπής (2) προβλέπει κανόνες για το Ευρωπαϊκό Γεωργικό Ταμείο Εγγυήσεων (ΕΓΤΕ) σχετικά με αναλογικές μειώσεις των μηνιαίων πληρωμών, εάν η δαπάνη πραγματοποιήθηκε μετά τη λήξη της προθεσμίας πληρωμής. Όσον αφορά το ΕΓΤΑΑ, οι δηλώσεις δαπανών και οι επιστροφές πραγματοποιούνται μία φορά για κάθε τρίμηνο του έτους. Για λόγους απλότητας και αποτελεσματικότητας, θα πρέπει να εφαρμόζεται ενιαίο ποσοστό μείωσης στις καθυστερημένες πληρωμές που επιστρέφονται από το ΕΓΤΑΑ για κάθε τρίμηνο.
               
            
                  (4)
               
               
                  Το άρθρο 11 παράγραφος 2 του κατ' εξουσιοδότηση κανονισμού (ΕΕ) αριθ. 907/2014 προβλέπει τη συναλλαγματική ισοτιμία που χρησιμοποιείται από τα εκτός ζώνης του ευρώ κράτη μέλη για κάθε πράξη πληρωμής ή ανάκτησης με σκοπό την κατάρτιση των δηλώσεων δαπανών. Ωστόσο, οι ετήσιες δηλώσεις δαπανών που καταρτίζονται από τα κράτη μέλη περιλαμβάνουν ποσά τα οποία δεν συνεπάγονται καταγραφή πράξης πληρωμής ή ανάκτησης στους λογαριασμούς του οργανισμού πληρωμών, όπως είναι τα έσοδα ειδικού προορισμού που προκύπτουν από δημοσιονομικές συνέπειες μη ανάκτησης, όπως προβλέπεται στο άρθρο 54 παράγραφος 2 πρώτο εδάφιο του κανονισμού (ΕΕ) αριθ. 1306/2013. Επομένως, θα πρέπει να προβλεφθεί η εφαρμοστέα συναλλαγματική ισοτιμία για πράξεις πέραν αυτών που καθορίζονται στο άρθρο 11 παράγραφος 2 του κατ' εξουσιοδότηση κανονισμού (ΕΕ) αριθ. 907/2014.
               
            
                  (5)
               
               
                  Συνεπώς, ο κατ' εξουσιοδότηση κανονισμός (ΕΕ) αριθ. 907/2014 θα πρέπει να τροποποιηθεί αναλόγως,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Ο κατ' εξουσιοδότηση κανονισμός (ΕΕ) αριθ. 907/2014 τροποποιείται ως εξής:
      
                  1)
               
               
                  Ο τίτλος του άρθρου 5 αντικαθίσταται από το ακόλουθο κείμενο:
                  «Μη τήρηση της ημερομηνίας λήξης της προθεσμίας πληρωμής όσον αφορά το Ευρωπαϊκό Γεωργικό Ταμείο Εγγυήσεων».
               
            
                  2)
               
               
                  Μετά το άρθρο 5 παρεμβάλλεται το ακόλουθο άρθρο 5α:
                  «Άρθρο 5α
                  Μη τήρηση της ημερομηνίας λήξης της προθεσμίας πληρωμής όσον αφορά το Ευρωπαϊκό Γεωργικό Ταμείο Αγροτικής Ανάπτυξης
                  1.   Όσον αφορά το Ευρωπαϊκό Γεωργικό Ταμείο Αγροτικής Ανάπτυξης, δυνάμει των εξαιρέσεων που αναφέρονται στο άρθρο 40 πρώτο εδάφιο του κανονισμού (ΕΕ) αριθ. 1306/2013 και σύμφωνα με την αρχή της αναλογικότητας, οι δαπάνες που πραγματοποιούνται μετά τη λήξη της προθεσμίας πληρωμής είναι επιλέξιμες για πληρωμή από την Ένωση υπό τους όρους που καθορίζονται στις παραγράφους 2 έως 6 του παρόντος άρθρου.
                  2.   Όταν οι δαπάνες που πραγματοποιήθηκαν μετά τη λήξη της προθεσμίας που αναφέρεται στο άρθρο 75 παράγραφος 1 του κανονισμού (ΕΕ) αριθ. 1306/2013 δεν υπερβαίνουν το όριο του 5 % των δαπανών που πραγματοποιήθηκαν πριν από την εν λόγω προθεσμία, δεν επιβάλλεται καμία μείωση των ενδιάμεσων πληρωμών.
                  Όταν οι δαπάνες που πραγματοποιήθηκαν μετά τη λήξη της προθεσμίας που αναφέρεται στο άρθρο 75 παράγραφος 1 του κανονισμού (ΕΕ) αριθ. 1306/2013 υπερβαίνουν το όριο του 5 %, κάθε επιπλέον δαπάνη που πραγματοποιήθηκε εκπρόθεσμα μειώνεται, για τις περιόδους που αναφέρονται στο άρθρο 22 παράγραφος 2 του εκτελεστικού κανονισμού (ΕΕ) αριθ. 908/2014 της Επιτροπής (*1), ως εξής:
                  
                              α)
                           
                           
                              δαπάνη που πραγματοποιήθηκε μεταξύ της 1ης Ιουλίου και της 15ης Οκτωβρίου του έτους εντός του οποίου έληξε η προθεσμία πληρωμής μειώνεται κατά 25 %·
                           
                        
                              β)
                           
                           
                              δαπάνη που πραγματοποιήθηκε μεταξύ της 16ης Οκτωβρίου και της 31ης Δεκεμβρίου του έτους εντός του οποίου έληξε η προθεσμία πληρωμής μειώνεται κατά 60 %·
                           
                        
                              γ)
                           
                           
                              δαπάνη που πραγματοποιήθηκε μετά τις 31 Δεκεμβρίου του έτους εντός του οποίου έληξε η προθεσμία πληρωμής μειώνεται κατά 100 %.
                           
                        3.   Κατά παρέκκλιση από την παράγραφο 2, εάν το όριο που αναφέρεται στο πρώτο εδάφιο της εν λόγω παραγράφου δεν έχει χρησιμοποιηθεί εξολοκλήρου για πληρωμές που πραγματοποιήθηκαν για το ημερολογιακό έτος Ν το αργότερο στις 31 Δεκεμβρίου του έτους N + 1 και το εναπομένον ποσοστό υπερβαίνει το 2 %, το ποσοστό αυτό μειώνεται σε 2 %.
                  4.   Εάν συντρέχουν εξαιρετικοί όροι διαχείρισης για ορισμένα μέτρα ή εάν τα κράτη μέλη προβάλλουν βάσιμες αιτιολογίες, η Επιτροπή εφαρμόζει είτε κλιμάκωση διαφορετική εκείνων που προβλέπονται στις παραγράφους 2 και 3, είτε χαμηλότερα ποσοστά μείωσης ή δεν εφαρμόζει καμία μείωση.
                  5.   Μία φορά ανά οικονομικό έτος διενεργούνται επαληθεύσεις όσον αφορά την τήρηση της προθεσμίας πληρωμής επί των δαπανών που πραγματοποιήθηκαν μέχρι τις 15 Οκτωβρίου.
                  Ενδεχόμενες υπερβάσεις της προθεσμίας πληρωμής συνεκτιμώνται στην απόφαση εκκαθάρισης λογαριασμών που αναφέρεται στο άρθρο 51 του κανονισμού (ΕΕ) αριθ. 1306/2013.
                  6.   Οι μειώσεις που αναφέρονται στο παρόν άρθρο εφαρμόζονται με την επιφύλαξη της μεταγενέστερης απόφασης εκκαθάρισης ως προς τη συμμόρφωση που αναφέρεται στο άρθρο 52 του κανονισμού (ΕΕ) αριθ. 1306/2013.
                  
                     (*1)  Εκτελεστικός κανονισμός (ΕΕ) αριθ. 908/2014 της Επιτροπής, της 6ης Αυγούστου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τους κανόνες σχετικά με τους ελέγχους, τις εγγυήσεις και τη διαφάνεια (ΕΕ L 255 της 28.8.2014, σ. 59).»."
                        
               
            
                  3)
               
               
                  Στο άρθρο 11 παράγραφος 2 προστίθεται το ακόλουθο εδάφιο:
                  «Για πράξεις για τις οποίες η τομεακή γεωργική νομοθεσία δεν έχει προβλέψει γενεσιουργό αιτία, η εφαρμοστέα συναλλαγματική ισοτιμία είναι η προτελευταία ισοτιμία που καθόρισε η Ευρωπαϊκή Κεντρική Τράπεζα πριν από τον τελευταίο μήνα της περιόδου για την οποία δηλώθηκε η δαπάνη ή το έσοδο ειδικού προορισμού.».
               
            Άρθρο 2
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 26 Απριλίου 2018.
         
            
               Για την Επιτροπή
            
            
               Ο Πρόεδρος
            
            Jean-Claude JUNCKER
         
      
      
         (1)  ΕΕ L 347 της 20.12.2013, σ. 549.
      
         (2)  Κατ' εξουσιοδότηση κανονισμός (ΕΕ) αριθ. 907/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τις εγγυήσεις και τη χρήση του ευρώ (ΕΕ L 255 της 28.8.2014, σ. 18).